title: Rozhodnutie predsedníctva Európskeho parlamentu z  23. marca 2011 , ktorým sa menia a dopĺňajú vykonávacie pravidlá k štatútu poslancov Európskeho parlamentu

text:
               25.3.2011

               SK

               Úradný vestník Európskej únie

               C 93/2

         ROZHODNUTIE PREDSEDNÍCTVA EURÓPSKEHO PARLAMENTU
   z 23. marca 2011,
   ktorým sa menia a dopĺňajú vykonávacie pravidlá k štatútu poslancov Európskeho parlamentu
   2011/C 93/03
   PREDSEDNÍCTVO EURÓPSKEHO PARLAMENTU
   so zreteľom na Zmluvu o fungovaní Európskej únie, a najmä na jej článok 223 ods. 2,
   so zreteľom na štatút poslancov Európskeho parlamentu (1),
   so zreteľom na články 8 a 23 rokovacieho poriadku Európskeho parlamentu,
   keďže:

               (1)

               Poslanci a bývalí poslanci poberajúci dočasné príspevky alebo dôchodok poberajú náhradu, pokiaľ ide o liečebné náklady okrem iného ich nezaopatrených detí až po ich dosiahnutie veku 21 rokov alebo najneskôr 25 rokov, ak sa ešte zúčastňujú denného štúdia alebo odborného vzdelávania. V prípade nezaopatrených detí, ktoré trpia vážnou chorobou alebo sú telesne postihnuté do takej miery, že si nemôžu zarábať na živobytie, by sa tieto náhrady mali poskytovať bez akéhokoľvek obmedzenia veku.

               (2)

               Poslancom sa môže pri splnení určitých podmienok poskytnúť náhrada výdavkov vzniknutých pri doplnkových cestách, to znamená cestách uskutočnených v rámci plnenia ich povinností mimo členského štátu, v ktorom boli zvolení. Poslanci by mali mať možnosť kombinovať takúto doplnkovú cestu s vedľajšími neoficiálnymi činnosťami, ak sa v dôsledku toho nezvýšia výdavky na cestu a diéty, ktoré sa majú uhradiť.

               (3)

               Ak sa poslanci zúčastňujú na oficiálnej činnosti mimo územia Európskej únie, v prípade výnimočných a náležite odôvodnených okolností dostanú úhradu diét vhodne rozložených na trase, okrem výdavkov vynaložených v členskom štáte, v ktorom boli zvolení. Avšak vzhľadom na to, že výdavky vynaložené v členskom štáte sú neoddeliteľnou súčasťou cestovných nákladov spojených so služobnou cestou, nie vhodné odčítať ich z uhrádzanej sumy diét vhodne rozložených na trase.

               (4)

               Opravným rozpočtom Európskej únie č. 1 na rozpočtový rok 2010 (2) sa zvýšil príspevok na asistentskú výpomoc o 1 500 EUR, aby sa zohľadnilo zvýšené pracovné zaťaženie poslancov v dôsledku nadobudnutia platnosti Lisabonskej zmluvy. Vykonávacie pravidlá k štatútu poslancov Európskeho parlamentu (3) (ďalej len „vykonávacie pravidlá“) boli zodpovedajúco zmenené a doplnené rozhodnutím Predsedníctva z 11. a 23. novembra 2009, 14. decembra 2009, 19. apríla 2010 a 5. júla 2010 (4). Z toho istého dôvodu bolo do všeobecného rozpočtu Európskej únie na rozpočtový rok 2011 zahrnuté druhé zvýšenie o 1 500 EUR. Toto zvýšenie však bolo zachované v rezerve na základe uznesenia Európskeho parlamentu z 20. októbra 2010 o pozícii Rady k návrhu všeobecného rozpočtu Európskej únie na rozpočtový rok 2011 – všetky oddiely (5). Výbor pre rozpočet na svojej schôdzi 3. marca 2011 rozhodol, že by sa toto druhé zvýšenie malo z rezervy uvoľniť. Na svojej schôdzi 7. marca 2011 Predsedníctvo vzalo toto rozhodnutie na vedomie a schválilo návrh, aby sa zodpovedajúco zmenili a doplnili vykonávacie pravidlá,

         PRIJALO TOTO ROZHODNUTIE:
   Článok 1
   Vykonávacie pravidlá sa menia a dopĺňajú takto:

               1.

               v článku 3 ods. 1 sa písmeno a) nahrádza takto:

                           „a)

                           poslanci a bývalí poslanci, ktorí poberajú dočasné príspevky podľa článku 13 štatútu alebo dôchodok podľa článkov 14 a 15 štatútu, pokiaľ ide o ich výdavky, ako aj o výdavky:

                                       i)

                                       ich manželov/manželiek alebo stálych životných partnerov v inom než manželskom zväzku, ktorí sú uvedení v článku 58 ods. 2, a

                                       ii)

                                       ich nezaopatrených detí, ktoré sú uvedené v článku 58 ods. 3, až po ich dosiahnutie veku 21 rokov alebo najneskôr 25 rokov, ak sa ešte zúčastňujú denného štúdia alebo odborného vzdelávania, alebo bez obmedzenia veku, ak trpia vážnou chorobou alebo sú telesne postihnuté do takej miery, že si nemôžu zarábať na živobytie,

                                 v prípadoch, keď títo manželia/manželky, stáli životní partneri v inom než manželskom zväzku a nezaopatrené deti nemajú nárok na príspevky rovnakej povahy a rovnakej úrovne ako poslanci alebo bývalí poslanci, ktoré plynú z iných právnych úprav alebo ustanovení;“;

               2.

               v článku 14 sa písmeno a) nahrádza takto:

                           „a)

                           v prípadoch uvedených v článku 10 ods. 1 písm. b) pozvánka alebo program podujatia, na ktorom sa poslanec zúčastnil, alebo iné doklady preukazujúce, že cesta sa uskutočnila v rámci výkonu poslaneckého mandátu, alebo v prípade uvedenom v článku 22 ods. 2a vyhlásenie poslanca, že cesta sa uskutočnila v rámci výkonu jeho mandátu;“;

               3.

               článok 22 sa mení a dopĺňa takto:

                           a)

                           odsek 2b sa nahrádza takto:
                           „2b.   Žiadosti o úhradu ciest podniknutých s cieľom zúčastniť sa činnosti na pozvanie poslanca alebo politickej skupiny Európskeho parlamentu musia byť doplnené aj o ďalšie dokumenty, ktoré preukazujú, že cesta sa uskutočnila v rámci výkonu poslaneckého mandátu.”;

                           b)

                           vkladajú sa tieto odseky:
                           „2d.   Poslanci môžu kombinovať doplnkovú cestu s vedľajšími neoficiálnymi činnosťami, ak sa v dôsledku toho nezvýšia výdavky na cestu a diéty, ktoré sa majú uhradiť.
                           2e.   Činnosti, ktoré sú predmetom doplnkovej cesty, nemôžu viesť ku vzniku inej formy verejnej alebo súkromnej náhrady vzniknutých výdavkov.“;

               4.

               v článku 24ods. 3 sa písmeno c) nahrádza takto:

                           „c)

                           v prípade výnimočných a náležite odôvodnených okolností úhradu diét vhodne rozložených na trase.“;

               5.

               v článku 33 sa odsek 4 nahrádza takto:
               „4.   Maximálna výška úhrady výdavkov na všetkých asistentov uvedených v článku 34 predstavuje mesačne 18 189 EUR. S účinnosťou od 1. mája 2010 táto suma predstavuje 19 689 EUR. S účinnosťou od 1. júla 2010 táto suma predstavuje 19 709 EUR. S účinnosťou od 1. januára 2011 táto suma predstavuje 21 209 EUR.“.

         Článok 2
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   2.   Toto rozhodnutie sa uplatňuje od toho istého dňa s výnimkou článku 1 bod 5, ktorý sa uplatňuje od 14. júla 2009.

      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).

      (2)  Ú. v. EÚ L 183, 16.7.2010, s. 1.

      (3)  Rozhodnutie Predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, str. 1).

      (4)  Ú. v. EÚ C 180, 6.7.2010, s. 1.

      (5)  Prijaté texty, P7_TA(2010)0372.


title: Rozhodnutie Rady (Euratom) 2015/2228 z 10. novembra 2015, ktorým sa schvaľuje, aby Európska komisia uzavrela zmeny protokolov 1 a 2 k Dohode medzi Francúzskou republikou, Európskym spoločenstvom pre atómovú energiu a Medzinárodnou agentúrou pre atómovú energiu o uplatňovaní bezpečnostných záruk v spojitosti so Zmluvou o zákaze jadrových zbraní v Latinskej Amerike a Karibiku

text:
               3.12.2015

               SK

               Úradný vestník Európskej únie

               L 317/11

         ROZHODNUTIE RADY (Euratom) 2015/2228
   z 10. novembra 2015,
   ktorým sa schvaľuje, aby Európska komisia uzavrela zmeny protokolov 1 a 2 k Dohode medzi Francúzskou republikou, Európskym spoločenstvom pre atómovú energiu a Medzinárodnou agentúrou pre atómovú energiu o uplatňovaní bezpečnostných záruk v spojitosti so Zmluvou o zákaze jadrových zbraní v Latinskej Amerike a Karibiku
   RADA EURÓPSKEJ ÚNIE
   so zreteľom na Zmluvu o založení Európskeho spoločenstva pre atómovú energiu, a najmä na druhý odsek jej článku 101,
   so zreteľom na odporúčanie Európskej komisie,
   keďže:

               (1)

               Komisia v súlade so smernicami Rady prijatými rozhodnutím Rady z 22. apríla 2013 vyrokovala zmeny protokolov 1 a 2 k Dohode medzi Francúzskou republikou, Európskym spoločenstvom pre atómovú energiu a Medzinárodnou agentúrou pre atómovú energiu o uplatňovaní bezpečnostných záruk v spojitosti so Zmluvou o zákaze jadrových zbraní v Latinskej Amerike a Karibiku (ďalej len „zmeny protokolov 1 a 2“).

               (2)

               Uzavretie zmien protokolov 1 a 2 Európskou komisiou by sa malo schváliť,

         PRIJALA TOTO ROZHODNUTIE:
   Článok 1
   Týmto sa schvaľuje, aby Európska komisia uzavrela zmeny protokolov 1 a 2 k Dohode medzi Francúzskou republikou, Európskym spoločenstvom pre atómovú energiu a Medzinárodnou agentúrou pre atómovú energiu o uplatňovaní bezpečnostných záruk v spojitosti so Zmluvou o zákaze jadrových zbraní v Latinskej Amerike a Karibiku.
   Text zmien protokolov 1 a 2 je pripojený k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 10. novembra 2015

            Za Radu

            predseda

         P. GRAMEGNA

      PRÍLOHA

                  I.

                  Odsek I protokolu 1 k Dohode medzi Francúzskou republikou, Európskym spoločenstvom pre atómovú energiu a Medzinárodnou agentúrou pre atómovú energiu o uplatňovaní záruk v spojitosti so Zmluvou o zákaze jadrových zbraní v Latinskej Amerike a Karibiku (ďalej len „dohoda o zárukách“) sa nahrádza takto:

                              „I.

                                          A)

                                          Kým

                                                      1.

                                                      francúzske územia, na ktoré sa vzťahuje protokol I, v rámci mierového využívania jadrovej energie, majú jadrový materiál v množstvách prekračujúcich limity, pokiaľ ide o predmetný druh materiálu, uvedené v článku 35 dohody medzi Francúzskom, Spoločenstvom a agentúrou o uplatňovaní záruk v spojitosti so Zmluvou o zákaze jadrových zbraní v Latinskej Amerike a Karibiku (ďalej len ‚dohoda‘), alebo

                                                      2.

                                                      sa na francúzskych územiach, na ktoré sa vzťahuje protokol I, rozhodne o výstavbe alebo povolí výstavba zariadenia podľa definície vo vymedzení pojmov,
                                                      sa vykonávanie ustanovení v časti II dohody s výnimkou článkov 31 – 37, 39, 47, 48, 58, 60, 66, 67, 69, 71 – 75, 81, 83 – 89, 93 a 94 pozastavuje.

                                          B)

                                          Informácie, ktoré sa majú poskytovať podľa článku 32 písm. a) a b) dohody sa môžu zhrnúť a predložiť v rámci výročnej správy; podobne sa výročná správa predkladá, ak je to uplatniteľné, s ohľadom na dovoz a vývoz jadrového materiálu podľa článku 32 písm. c).

                                          C)

                                          Spoločenstvo v záujme včasného prijatia doplňujúcich dojednaní podľa článku 37 dohody:

                                                      1.

                                                      informuje agentúru v dostatočnom predstihu, že francúzske územia, na ktoré sa vzťahuje protokol I, majú jadrový materiál, ktorý využívajú na mierové účely, v množstvách prekračujúcich limity uvedené v oddiele A) tohto rozhodnutia, alebo

                                                      2.

                                                      informuje agentúru o rozhodnutí o výstavbe alebo povolení na výstavbu zariadenia na francúzskych územiach, na ktoré sa vzťahuje protokol I, hneď, ako bude takéto rozhodnutie alebo povolenie prijaté,
                                                      podľa toho, čo nastane skôr. V tom čase sa medzi Francúzskom, Spoločenstvom a agentúrou podľa potreby dohodnú postupy spolupráce pri uplatňovaní záruk uvedených v dohode.“

                  II.

                  Odsek I protokolu 2 k dohode o zárukách sa nahrádza takto:

                              „I.

                              V čase, keď Spoločenstvo oznámi agentúre v súlade s oddielom 1 písm. C) protokolu 1 k dohode, že na francúzskych územiach, na ktoré sa vzťahuje protokol 1, sa nachádza jadrový materiál využívaný na mierové účely v množstvách, ktoré prekračujú limity uvedené v oddiele 1 písm. A) bode 1 protokolu 1 uvedenej dohody alebo že bolo prijaté rozhodnutie o výstavbe alebo povolení na výstavbu zariadenia podľa definície vo vymedzení pojmov na francúzskych územiach, na ktoré sa vzťahuje protokol 1, ako sa uvádza v oddiele 1 písm. A) bode 2 protokolu 1 tejto dohody, podľa toho, čo nastane skôr, Francúzsko, Spoločenstvo a agentúra sa dohodnú na protokole o postupoch spolupráce pri uplatňovaní záruk stanovených v dohode. Takýmito postupmi sa posilnia určité ustanovenia dohody a predovšetkým sa stanovia podmienky a prostriedky uplatňovania uvedenej spolupráce tak, aby sa zabránilo zbytočnému zdvojovaniu činností týkajúcich sa záruk. Postupy vychádzajú podľa možností z postupov uplatňovaných v rámci protokolov a doplňujúcich dojednaní ďalších dohôd o zárukách medzi členskými štátmi Spoločenstva, Spoločenstvom a agentúrou vrátane súvisiacich osobitných dohovorov medzi Spoločenstvom a agentúrou.“


title: Rozhodnutie predsedníctva Európskeho parlamentu z  13. decembra 2010 , ktorým sa menia a dopĺňajú vykonávacie pravidlá k štatútu poslancov Európskeho parlamentu

text:
               15.12.2010

               SK

               Úradný vestník Európskej únie

               C 340/6

         ROZHODNUTIE PREDSEDNÍCTVA EURÓPSKEHO PARLAMENTU
   z 13. decembra 2010,
   ktorým sa menia a dopĺňajú vykonávacie pravidlá k štatútu poslancov Európskeho parlamentu
   2010/C 340/06
   PREDSEDNÍCTVO EURÓPSKEHO PARLAMENTU,
   so zreteľom na Zmluvu o fungovaní Európskej únie, a najmä na jej článok 223 ods. 2,
   so zreteľom na štatút poslancov Európskeho parlamentu (1) (ďalej „štatút“),
   so zreteľom na články 8 a 23 rokovacieho poriadku Európskeho parlamentu,
   keďže:

               (1)

               Rozhodnutiami predsedníctva Európskeho parlamentu z 11. a 23. novembra 2009, 14. decembra 2009, 19. apríla 2010 a 5. júla 2010 (2) boli zmenené a doplnené Vykonávacie pravidlá k štatútu poslancov Európskeho parlamentu (3) (ďalej len „vykonávacie pravidlá“) okrem iného s tým cieľom, aby umožnili poslancom vzdať sa svojho nároku na úhradu liečebných nákladov. Na zabezpečenie stabilného systému je vhodné, aby akékoľvek rozhodnutie o vzdaní sa nároku alebo odvolaní vzdania sa bolo platné najmenej dvanásť mesiacov. Podobne ako predchádzajúca zmena a doplnenie v podobe doplnenia článku 3 vykonávacích pravidiel o odseky 4 a 5 by sa zmena a doplnenie uvedených ustanovení zavedená týmto rozhodnutím mala uplatňovať od 7. júla 2010.

               (2)

               Podľa Pravidiel o úhrade výdavkov a príspevkov poslancov Európskeho parlamentu (ďalej len „PÚVPP“) dostávajú predsedovia výborov alebo podvýborov ročný príspevok na hradenie nákladov vzniknutých v súvislosti s cestami s cieľom účasti na konferenciách alebo podujatiach parlamentného zamerania a týkajúcich sa témy s európskym záujmom, ktoré spadajú do rámca pôsobnosti ich príslušného výboru alebo podvýboru. V prvej polovici roka 2009 predstavoval celkový objem tohto príspevku 4 148 EUR. Tento systém v rámci vykonávacích pravidiel naďalej platí. Avšak z dôvodu nešťastnej administratívnej chyby bola táto suma uvedená ako 4 000 EUR. Táto chyba by mala byť napravená s účinnosťou od 1. januára 2010.

               (3)

               Podľa článku 23 vykonávacích pravidiel majú poslanci nárok na úhradu cestovných výdavkov vzniknutých v členskom štáte, v ktorom boli zvolení. V prípade cesty lietadlom, vlakom alebo loďou je limit stanovený na 24 obojsmerných ciest. V prípade ciest autom závisí presná maximálna vzdialenosť od veľkosti príslušného členského štátu. Na to, aby sa poslancom umožnila väčšia flexibilita, by malo byť možné, aby poslanci, ktorí vyčerpali svoje nároky na výdavky na cesty lietadlom, vlakom alebo loďou, mohli previesť časť nárokov na výdavky na cestu autom na nárok na výdavky na cesty lietadlom, vlakom alebo loďou v pomere jednej cesty lietadlom, vlakom alebo loďou za 2 % maximálneho počtu kilometrov povolených pre členský štát zvolenia príslušného poslanca. To isté by malo platiť analogicky v prípade poslancov, ktorí vyčerpali svoje nároky na výdavky na cesty autom. Táto zmena a doplnenie by sa mala uplatňovať od 1. januára 2011.

               (4)

               Na zabezpečenie riadneho finančného hospodárenia je vhodné, aby sa žiadosti o platbu dôchodku, na ktorý majú poslanci nárok, predkladali do šiestich mesiacov od vzniku nároku s výnimkou prípadov zásahu vyššej moci. V prípade nedodržania tejto lehoty by dátum nadobudnutia účinnosti poberania dôchodku mal byť prvý deň mesiaca, v ktorom bola žiadosť prijatá.

               (5)

               Je potrebné upraviť ustanovenia vykonávacích pravidiel týkajúce sa bankových prevodov tak, aby boli v súlade so smernicou Európskeho parlamentu a Rady 2007/64/ES z 13. novembra 2007 o platobných službách na vnútornom trhu (4).

               (6)

               V prípade úmrtia bývalých poslancov, ktorí poberali invalidný dôchodok podľa PÚVPP, by na nich závislé osoby mali mať nárok na pozostalostný dôchodok za rovnakých podmienok, ako tie, ktoré platili pred nadobudnutím účinnosti štatútu,

         PRIJALO TOTO ROZHODNUTIE:
   Článok 1
   Vykonávacie pravidlá sa menia a dopĺňajú takto:

               1.

               v článku 3 sa odseky 4 a 5 nahrádzajú takto:
               „4.   Poslanci a bývalí poslanci poberajúci dočasné príspevky ustanovené v článku 13 štatútu alebo dôchodok podľa článkov 14 a 15 štatútu sa môžu vzdať svojho nároku na náhradu liečebných nákladov v zmysle odseku 1 s účinnosťou od prvého dňa mesiaca nasledujúceho po dátume predloženia žiadosti. V takom prípade majú nárok na náhradu dvoch tretín príspevku na zdravotné poistenie pod podmienkou, že celková nahrádzaná suma nepresahuje 400 EUR mesačne.
               5.   Poslanec alebo bývalý poslanec, ktorý sa podľa odseku 4 vzdá svojho nároku na náhradu liečebných nákladov, sa nemôže vrátiť do systému nároku na náhradu liečebných nákladov uvedeného v odseku 1 skôr, ako uplynie dvanásť mesiacov od dátumu nadobudnutia účinnosti vzdania sa nároku. Podobne všetky následné zmeny, či ide o návrat do systému nároku na náhradu liečebných nákladov ustanoveného v odseku 1 alebo vzdanie sa takéhoto nároku, sa môže uskutočniť až po uplynutí minimálne dvanástich mesiacov.“;

               2.

               v článku 22 ods. 3 sa prvý pododsek nahrádza takto:
               „3.   Výdavky na cesty uskutočnené v súvislosti s cestami predsedov výborov alebo podvýborov s cieľom účasti na konferenciách alebo podujatiach, ktoré sa týkajú témy s európskym záujmom, ktoré spadajú do rámca pôsobnosti ich príslušného výboru alebo podvýboru a ktoré sú parlamentného zamerania, sa uhrádzajú maximálne do výšky 4 148 EUR ročne. Predpokladom takejto účasti je predchádzajúci súhlas predsedu Parlamentu po overení dostupných finančných prostriedkov v rámci vyššie stanovenej maximálnej sumy.“;

               3.

               v článku 23 sa vkladá tento odsek:
               „1a.   Na základe písomnej žiadosti môže každý poslanec, ktorý vyčerpal svoj nárok na výdavky na cesty lietadlom, vlakom alebo loďou v zmysle odseku 1 písm. a), previesť svoj nárok na výdavky na cestu autom v zmysle odseku 1 písm. b) na nárok na výdavky na cesty lietadlom, vlakom alebo loďou v pomere jednosmernej cesty lietadlom, vlakom alebo loďou na 2 % maximálneho počtu kilometrov povolených pre členský štát zvolenia príslušného poslanca.
               To isté platí analogicky v prípade každého poslanca, ktorý vyčerpal svoj nárok na výdavky na cesty autom.“;

               4.

               v článku 49 ods. 1 sa dopĺňa tento pododsek:
               „Bývalí poslanci alebo ich právni zástupcovia predkladajú s výnimkou prípadov zásahu vyššej moci svoje žiadosti o platbu starobného dôchodku do šiestich mesiacov od vzniku nároku. Po uplynutí tejto lehoty je dátumom nadobudnutia účinnosti poberania starobného dôchodku prvý deň mesiaca, v ktorom bola žiadosť prijatá.“;

               5.

               v článku 63 sa odsek 1 nahrádza takto:
               „1.   Platby vykonávané podľa týchto vykonávacích pravidiel sa uskutočňujú bankovým prevodom v súlade s ustanoveniami smernice Európskeho parlamentu a Rady 2007/64/ES z 13. novembra 2007 o platobných službách na vnútornom trhu (5). Poplatky, ktoré má platiť platca, hradí Parlament. Všetky ostatné poplatky hradí príjemca.

               6.

               v článku 75 ods. 1 sa dopĺňa tento pododsek:
               „Ak bývalý poslanec poberajúci invalidný dôchodok zomrie po 14. júli 2009, vypláca sa jeho manželke/manželovi, stálemu druhovi/družke alebo nezaopatreným deťom pozostalostný dôchodok podľa podmienok uvedených v prílohe I PÚVPP.“;

               7.

               dopĺňa sa tento článok:
               „Článok 82
               Prechodné ustanovenia týkajúce sa vzdania sa nároku na náhradu liečebných nákladov
               Poslancom, ktorí sa podľa článku 3 ods. 4 vzdajú svojho nároku na náhradu liečebných nákladov do 15. marca 2011, patrí náhrada podľa podmienok stanovených v uvedenom odseku s retroaktívnym účinkom od 14. júla 2009, alebo ink od prvého mesiaca nasledujúceho po dni poslednej náhrady liečebných nákladov vykonanej podľa článku 3 ods. 1.“.

         Článok 2
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

   2.   Toto rozhodnutie sa uplatňuje od toho istého dňa s výnimkou týchto ustanovení:

               a)

               článok 1 bod 1, ktorý sa uplatňuje od 7. júla 2010;

               b)

               článok 1 bod 2, ktorý sa uplatňuje od 1. januára 2010;

               c)

               článok 1 bod 3, ktorý sa uplatňuje od 1. januára 2011.

      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).

      (2)  Ú. v. EÚ C 180, 6.7.2010, s. 1.

      (3)  Rozhodnutie predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, str. 1).

      (4)  Ú. v. EÚ L 319, 5.12.2007, s. 1.

      (5)  Ú. v. EÚ L 319, 5.12.2007, s. 1.“;


title: 2010/11/: Rozhodnutie Komisie zo 7. januára 2010 o požiadavkách na bezpečnosť, ktoré majú spĺňať európske normy týkajúce sa poistných zariadení montovaných spotrebiteľom a bezpečných pred deťmi na okná a balkónové dvere podľa smernice Európskeho parlamentu a Rady 2001/95/ES [oznámené pod číslom K(2009) 10298] (Text s významom pre EHP)

text:
               8.1.2010

               SK

               Úradný vestník Európskej únie

               L 4/91

         ROZHODNUTIE KOMISIE
   zo 7. januára 2010
   o požiadavkách na bezpečnosť, ktoré majú spĺňať európske normy týkajúce sa poistných zariadení montovaných spotrebiteľom a bezpečných pred deťmi na okná a balkónové dvere podľa smernice Európskeho parlamentu a Rady 2001/95/ES
   [oznámené pod číslom K(2009) 10298]
   (Text s významom pre EHP)
   (2010/11/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 1 písm. a),
   keďže:

               (1)

               V smernici 2001/95/ES sa uvádza, že európske normalizačné orgány majú stanoviť európske normy. Týmito normami by sa malo zabezpečiť, aby výrobky spĺňali požiadavky všeobecnej bezpečnosti uvedené v smernici.

               (2)

               Podľa smernice 2001/95/ES sa výrobok považuje za bezpečný, pokiaľ ide o riziká a kategórie rizík, na ktoré sa vzťahujú vnútroštátne normy, ak je v súlade s nezáväznými vnútroštátnymi normami transponujúcimi európske normy.

               (3)

               Náhodné pády z výšok, ako napríklad z okien a balkónov, sú hlavnou príčinou smrteľných úrazov alebo trvalého poškodenia mozgu alebo kostry u detí vo veku menej ako 5 rokov. Predstavujú veľký problém v mestských oblastiach, kde je vysoká koncentrácia blokov viacposchodových obytných domov, s najväčším výskytom na jar a v lete, keď sa okná nechávajú dlhšie otvorené. V regióne Ile-de-France bolo od mája do septembra 2005 zaznamenaných 67 náhodných pádov detí, čo celkovo zodpovedá takmer 14 prípadom za mesiac. V Dánsku a Švédsku je každý rok zaznamenaných 20 až 60 prípadov. Priemerne vypadlo v rokoch 1996 až 2003 v Grécku 79, v Holandsku 130 a v Spojenom kráľovstve 25 detí za rok.

               (4)

               Aby sa znížil počet náhodných pádov alebo aby sa im predišlo, existujú požiadavky na veľkosť okien i na povinné okenné zábradlia a zábrany a ich vlastnosti. Tieto požiadavky sú však vo všeobecnosti stanovené vo vnútroštátnych stavebných predpisoch, ktoré sa v jednotlivých členských štátoch líšia.

               (5)

               Na trhu sa ponúkajú aj výrobky, ktoré sú navrhnuté tak, aby sa nimi obmedzovalo alebo blokovalo otváranie okien a balkónových dverí. Takéto výrobky spotrebiteľ upevňuje priamo na okno alebo balkónové dvere.

               (6)

               Európske bezpečnostné normy týkajúce sa týchto výrobkov neboli vypracované. Hlavnými referenčnými zdrojmi, ktoré majú v súčasnosti k dispozícii hospodárske subjekty a orgány trhového dohľadu, sú niektoré vnútroštátne a medzinárodné normy a testovacie metódy.

               (7)

               Rakúsko, Dánsko a Nórsko spoločne uskutočnili od roku 2005 do roku 2007 projekt na vyhodnotenie bezpečnosti poistných zariadení montovaných spotrebiteľom na okná a balkónové dvere, ktoré sú dostupné na trhu, a na posúdenie vhodnosti existujúcich vnútroštátnych a medzinárodných testovacích metód. Účastníci projektu okrem toho zohľadnili požiadavky vypracované združením ANEC (2) v rámci štúdie o zariadeniach s funkciou ochrany detí uverejnenej v roku 2004 (3) a niektoré požiadavky normy EN-71:1 týkajúcej sa bezpečnosti hračiek.

               (8)

               Z výsledkov projektu vyplýva, že deti mohli odistiť viaceré modely testovaných poistiek napriek tvrdeniu, že sú bezpečné pred deťmi; iné modely sa rozpadli, zlomili alebo nevyhoveli testu starnutia a pri všetkých testovaných modeloch chýbali niektoré z požadovaných základných pokynov.

               (9)

               Je preto potrebné stanoviť špecifické požiadavky v súlade s článkom 4 ods. 1 písm. a) smernice 2001/95/ES a na základe takýchto požiadaviek dať potom vypracovať európske bezpečnostné normy, aby sa zabezpečilo, že tieto zariadenia sú odolné voči deťom, že si udržujú štrukturálnu integritu počas celej svojej predpokladanej životnosti, sú odolné proti starnutiu a vystaveniu poveternostným podmienkam a vybavené jasnými pokynmi a informáciami pre používateľov. Tieto normy by mali byť vypracované v súlade so smernicou Európskeho parlamentu a Rady 98/34/ES z 22. júna 1998, ktorou sa stanovuje postup pri poskytovaní informácií v oblasti technických noriem a predpisov, ako aj pravidiel vzťahujúcich sa na služby informačnej spoločnosti (4). Odkaz na prijatú normu by sa mal uverejniť v Úradnom vestníku Európskej únie v súlade s článkom 4 ods. 2 smernice 2001/95/ES.

               (10)

               Poistnými zariadeniami, na ktoré sa vzťahuje toto rozhodnutie, by mali byť iba zariadenia upevňované spotrebiteľmi na okná alebo balkónové dvere. Poistné zariadenia vsadené do rámu okna alebo balkónových dverí podliehajú technickým špecifikáciám stanoveným v smernici Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky (5).

               (11)

               Keď budú príslušné normy k dispozícii a ak Komisia rozhodne o uverejnení odkazu na ne v úradnom vestníku podľa postupu stanoveného v článku 4 ods. 2 smernice 2001/95/ES, poistné zariadenia montované spotrebiteľom a bezpečné pred deťmi na okná a balkónové dvere by sa mali považovať za spĺňajúce požiadavku všeobecnej bezpečnosti uvedenú v smernici 2001/95/ES, pokiaľ ide o bezpečnostné požiadavky, na ktoré sa normy vzťahujú.

               (12)

               Opatrenia stanovené v tomto rozhodnutí sú v súlade so stanoviskom výboru zriadeného podľa článku 15 smernice 2001/95/ES,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:

               —

               „poistné zariadenie montované spotrebiteľom“ znamená zariadenie, ktoré buď blokuje otvorenie okna alebo balkónových dverí alebo ho obmedzuje do predurčenej polohy. Takéto zariadenie je navrhnuté tak, aby ho spotrebiteľ dodatočne upevnil na okná alebo na balkónové dvere,

               —

               „bezpečné pred deťmi“ alebo „odolné voči deťom“ znamená, že zariadenie nemôže byť odistené dieťaťom vo veku menej ako 51 mesiacov.

         Článok 2
   Požiadavky
   Osobitné požiadavky na bezpečnosť poistných zariadení montovaných spotrebiteľom a bezpečných pred deťmi, ktoré majú európske normy spĺňať podľa článku 4 smernice 2001/95/ES, sú stanovené v prílohe k tomuto rozhodnutiu.
   Článok 3
   Uverejnenie
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Bruseli 7. januára 2010

            Za Komisiu

            predseda

         José Manuel BARROSO

      (1)  Ú. v. ES L 11, 15.1.2002, s. 4.

      (2)  ANEC- The European consumer voice in standardisation (Hlas európskych spotrebiteľov pri normalizácii). http://www.anec.org/anec.asp

      (3)  http://www.anec.org/attachments/r&t005-04.pdf

      (4)  Ú. v. ES L 204, 21.7.1998, s. 37.

      (5)  Ú. v. ES L 40, 11.2.1989, s. 12.

      PRÍLOHA

         Osobitné požiadavky na bezpečnosť a testovacie metódy týkajúce sa poistných zariadení montovaných spotrebiteľom a bezpečných pred deťmi na okná a balkónové dvere

         Fyzikálne a mechanické vlastnosti

      Poistné zariadenia na okná a balkónové dvere musia byť zhotovené tak, aby odolali opotrebovaniu spôsobenému opakovaným otváraním a zatváraním, aj pri zaťažení, ako aj starnutiu a vystaveniu všetkým poveternostným podmienkam, napríklad slnečnému žiareniu, dažďu, snehu, ľadu, vlhkosti, vysokým a nízkym teplotám, vetru, a aby si zachovali funkciu ochrany detí.
      Zariadenia musia počas svojej životnosti odolať náhodným nárazom bez toho, aby sa zlomili.
      Aby zariadenia plnili určený účel, musia účinne a preventívne obmedzovať šírku otvorenia medzi rámom a okenným krídlom iba na takú veľkú vzdialenosť, aby sa cezeň nedostalo malé dieťa, pričom sa berú do úvahy najmä vývojové schopnosti a antropometrické miery detí v rozličnom veku.

         Malé časti

      Aby sa predišlo nebezpečenstvu zadrhnutia, musia mať odpojené alebo odpojiteľné malé časti také rozmery, že sa zabráni ich prehltnutiu a/alebo vdýchnutiu.

         Ostré hrany a vyčnievajúce časti

      Aby sa predišlo pichnutiam, porezaniam, tržným a rezným ranám alebo iným telesným zraneniam, musia byť prístupné hrany zaoblené alebo zrezané a nesmú obsahovať hroty ani vystupujúce plochy.

         Zachytenie prstov

      Na zariadeniach nesmú byť žiadne prístupné otvory, pričom sa berú do úvahy antropometrické miery dieťaťa a ich schopnosti v rozličnom veku.

         Testovanie

      Starnutie spôsobené ultrafialovým žiarením a zvýšenou teplotou, opotrebovanie, mechanická stabilita a funkcia ochrany detí musia byť podrobené špecifickým testovacím metódam. Výrobky s ohybnými časťami, ako napríklad reťaze, drôty a lanká, sa musia testovať aj metódou nárazu (stamping method). Zariadenia sa nesmú zlomiť a po testovaní musia byť plne funkčné.
      Testovacie metódy musia byť vhodne prispôsobené testovaniu funkčnosti poistných zariadení pre všetky typy okien (napr. „francúzske“ alebo „krídlové okná“, spúšťacie okná a posuvné okná).
      V testoch musia sily pôsobiť v tých najzaťažujúcejších smeroch, pričom neistota merania nesmie presiahnuť ± 1 % a pri posuve nesmie byť neistota merania vyššia ako ± 1 mm.

         Detský testovací panel

      Musí sa overiť funkcia ochrany detí. Ako referenčný zdroj sa musia použiť požiadavky uvedené v norme EN ISO 8317 o obaloch odolných voči deťom. Musia byť splnené kritériá zlyhania stanovené v uvedenej norme.

         Informácie o výrobku

      Na zníženie rizika možných predvídateľných nebezpečenstiev súvisiacich s používaním výrobku musia byť poskytnuté informácie o výrobku.
      Musia byť poskytnuté informácie týkajúce sa bezpečného používania výrobku. Tieto informácie musia obsahovať najmenej tieto údaje:

                  —

                  názov alebo ochrannú známku výrobcu, dovozcu alebo organizácie zodpovednej za predaj výrobku,

                  —

                  pokyn: „Pred namontovaním a používaním zariadenia si pozorne prečítajte tento návod. Ak nebudete postupovať podľa návodu, môže byť ohrozená funkcia ochrany detí. Návod si uschovajte na ďalšie použitie.“,

                  —

                  informácie o type okien, na ktoré je výrobok určený,

                  —

                  návod s vysvetlením správneho spôsobu a miesta namontovania. Pri rôznych typoch okien a rôznych materiáloch, ako napríklad drevo, kov, plast atď., sú možno potrebné rôzne návody. Keďže namontovanie zariadenia je z hľadiska plnenia funkcie ochrany detí rozhodujúce, musí byť návod presný a v niektorých prípadoch je možno potrebné poskytnúť špeciálny montážny nástroj,

                  —

                  akékoľvek ďalšie informácie týkajúce sa bezpečného používania.


title: Rozhodnutie Rady 2012/765/SZBP z  10. decembra 2012 , ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom, a ktorým sa zrušuje rozhodnutie 2012/333/SZBP

text:
               11.12.2012

               SK

               Úradný vestník Európskej únie

               L 337/50

         ROZHODNUTIE RADY 2012/765/SZBP
   z 10. decembra 2012,
   ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom, a ktorým sa zrušuje rozhodnutie 2012/333/SZBP
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 27. decembra 2001 prijala spoločnú pozíciu 2001/931/SZBP (1).

               (2)

               Rada 25. júna 2012 prijala rozhodnutie 2012/333/SZBP, ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP (2).

               (3)

               Podľa článku 1 ods. 6 spoločnej pozície 2001/931/SZBP je potrebné vykonať úplné opätovné preskúmanie zoznamu osôb, skupín a subjektov, na ktoré sa vzťahuje rozhodnutie 2012/333/SZBP.

               (4)

               V tomto rozhodnutí sa uvádzajú výsledky preskúmania, ktoré Rada vykonala v súvislosti s osobami, skupinami a subjektami, na ktoré sa vzťahujú články 2, 3 a 4 spoločnej pozície 2001/931/SZBP.

               (5)

               Rada dospela k záveru, že osoby, skupiny a subjekty, na ktoré sa vzťahujú články 2, 3 a 4 spoločnej pozície 2001/931/SZBP, sú zapojené do teroristických činností v zmysle článku 1 ods. 2 a 3 spoločnej pozície 2001/931/SZBP a že príslušný orgán prijal vo vzťahu k nim rozhodnutie v zmysle článku 1 ods. 4 uvedenej spoločnej pozície, a preto by mali naďalej zostať predmetom osobitných reštriktívnych opatrení stanovených v uvedenej spoločnej pozícii.

               (6)

               Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP by sa mal zodpovedajúcim spôsobom aktualizovať a rozhodnutie 2012/333/SZBP by sa malo zrušiť,

         PRIJALA TOTO ROZHODNUTIE:
   Článok 1
   Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, je uvedený v prílohe k tomuto rozhodnutiu.
   Článok 2
   Týmto sa zrušuje rozhodnutie 2012/333/SZBP.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 10. decembra 2012

            Za Radu

            predsedníčka

         C. ASHTON

      (1)  Ú. v. ES L 344, 28.12.2001, s. 93.

      (2)  Ú. v. EÚ L 165, 26.6.2012, s. 72.

      PRÍLOHA

         ZOZNAM OSÔB, SKUPÍN A SUBJEKTOV PODĽA ČLÁNKU 1

      1.   OSOBY

                  1.

                  ABDOLLAHI Hamed (alias Mustafa Abdullahi), narodený 11. 8. 1960 v Iráne. Č. pasu 09004878.

                  2.

                  AL-NASSER Abdelkarim Hussein Mohamed, miesto narodenia: Al Ihsa (Saudská Arábia), občan Saudskej Arábie.

                  3.

                  AL YACOUB Ibrahim Salih Mohammed, dátum narodenia: 16. 10. 1966, miesto narodenia: Tarut (Saudská Arábia), občan Saudskej Arábie.

                  4.

                  ARBABSIAR Manssor (alias Mansour Arbabsiar), narodený 6. alebo 15. marca 1955 v Iráne. Štátny občan Iránu a USA. Č. pasu: C2002515 (Irán); 477845448 (USA). Č. preukazu totožnosti: 07442833, platnosť do: 15. 3. 2016 (vodičský preukaz USA).

                  5.

                  BOUYERI Mohammed (alias Abu ZUBAIR, alias SOBIAR, alias Abu ZOUBAIR), dátum narodenia: 8. 3. 1978, miesto narodenia: Amsterdam (Holandsko) – člen „Hofstadgroep“.

                  6.

                  FAHAS Sofiane Yacine, dátum narodenia: 10. 9. 1971, miesto narodenia: Alžír (Alžírsko) – člen „al-Takfir“ a „al-Hijra“.

                  7.

                  IZZ-AL-DIN Hasan (alias GARBAYA Ahmed, alias SA-ID, alias SALWWAN Samir), Libanon, dátum narodenia: 1963, miesto narodenia: Libanon, občan Libanonu.

                  8.

                  MOHAMMED Khalid Shaikh (alias ALI Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), dátum narodenia: 14. 4. 1965 alebo 1. 3. 1964, miesto narodenia: Pakistan, číslo pasu: 488555.

                  9.

                  SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), narodený okolo roku 1957 v Iráne. Adresy: 1. Kermanshah, Irán, 2. Vojenská základňa Mehran, provincia Ilam, Irán.

                  10.

                  SHAKURI Ali Gholam, narodený okolo roku 1965 v Teheráne, Irán.

                  11.

                  SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), narodený 11. 3. 1957 v Iráne. Iránsky štátny občan. Č. pasu: 008827 (iránsky diplomatický pas), vydaný v roku 1999. Hodnosť: generálmajor.

            2.   SKUPINY A SUBJEKTY

                  1.

                  „Organizácia Abu Nidal“ – „ANO“ (alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“)

                  2.

                  „Brigáda mučeníkov Al Aqsa“

                  3.

                  „Al-Aqsa e. V.“

                  4.

                  „Al-Takfir“ a „Al-Hijra“

                  5.

                  „Babbar Khalsa“

                  6.

                  „Komunistická strana Filipín“, vrátane „Novej ľudovej armády“ (New People’s Army) – „NPA“, Filipíny

                  7.

                  „Gama'a al-Islamiyya“ (alias „Islamská skupina“), (alias „Al-Gama'a al-Islamiyya“ – „IG“)

                  8.

                  „İslami Büyük Doğu Akıncılar Cephesi“ – „IBDA-C“ („Islamský front veľkých východných bojovníkov“)

                  9.

                  „Hamas“ vrátane „Hamas-Izz al-Din al-Qassem“

                  10.

                  „Hizbal Mudžahidín“ – „HM“

                  11.

                  „Hofstadgroep“

                  12.

                  „Holy Land Foundation for Relief and Development“ („Nadácia Svätej zeme pre ochranu a rozvoj“)

                  13.

                  „Medzinárodná federácia sikhskej mládeže“ – „ISYF“

                  14.

                  „Khalisan Zindabad Force“ – „KZF“

                  15.

                  „Strana kurdských pracujúcich“ – „PKK“, (alias „KADEK“, alias „KONGRA-GEL“)

                  16.

                  „Tigre oslobodenia tamilského Ílamu“ – „LTTE“

                  17.

                  „Ejército de Liberación Nacional“ („Národná oslobodzovacia armáda“)

                  18.

                  „Palestínsky islamský džihád“ – „PIJ“

                  19.

                  „Ľudový front za oslobodenie Palestíny“ – „PFLP“

                  20.

                  „Ľudový front za oslobodenie Palestíny – Hlavné veliteľstvo“ (alias „PFLP – Hlavné veliteľstvo“)

                  21.

                  „Fuerzas armadas revolucionarias de Colombia“ – „FARC“ („Revolučné ozbrojené sily Kolumbie“)

                  22.

                  „Devrimci Halk Kurtuluș Partisi-Cephesi“ – „DHKP/C“ [alias „Devrimci Sol“ („Revolučná ľavica“), alias „Dev Sol“] („Revolučná ľudová oslobodzovacia armáda/front/strana“)

                  23.

                  „Sendero Luminoso“ – „SL“ („Svetlý chodník“)

                  24.

                  „Stichting Al Aqsa“ (alias „Stichting Al Aqsa Nederland“, alias „Al Aqsa Nederland“)

                  25.

                  „Teyrbazen Azadiya Kurdistan“ – „TAK“, [alias „Kurdistan Freedom Falcons“ („Sokoly za slobodu Kurdistanu“), alias „Kurdistan Freedom Hawks“ („Jastraby za slobodu Kurdistanu“)]